Cyflwynwr radio a theledu o Gymro ydy **Huw Stephens** (ganwyd 25 Mai 1981), sy'n gweithio yn bennaf ym myd cerddoriaeth. Mae Huw yn cyflwyno rhaglen wythnosol ar BBC Radio Cymru a sioe frecwast ar Radio Cymru 2. Roedd yn cyflwyno'r rhaglen deledu *Bandit* ar S4C.

Bywyd cynnar ac addysg
----------------------

Ganwyd Huw yng Nghaerdydd yn 1981, yn fab i Ruth a Meic Stephens. Mae ganddo dair chwaer. Mynychodd Ysgol Glantaf.

Gyrfa
-----

### Radio

Dechreuodd Stephens ddarlledu ar Radio 1 yn 1999, pan oedd yn 17 mlwydd oed, fel rhan o'u darllediadau rhanbarthol newydd yng Nghymru. Cyflwynodd ar y cyd gyda Bethan Elfyn, ac ef oedd y cyflwynydd ieuengaf erioed i weithio ar Radio 1.

Yn 2005, dechreuodd Stephens ddarlledu ar Radio 1 drwy wledydd Prydain, wedi marwolaeth John Peel, fel un o'i olynyddion yn elfen *One Music* Radio 1. Bwriad hwn oedd i gadw ysbryd rhaglen John Peel yn fyw. Wedi i *One Music* ddod ben parhaodd Huw yn i ddarlledu yn hwyr yn y nos gan ddarlledu ar raglenni Steve Lamacq a Zane Lowe pan oedden nhw ar eu gwyliau. Mae hefyd yn cyflwyno 'podcast' wythnosol Radio 1, sef "*Huw Stephens Introducing...' (A.K.A. Best Of Unsigned)".*

Cyhoeddwyd yn Nhachwedd 2020 y byddai'n gadael Radio 1 ar ddiwedd y flwyddyn, ar ôl 21 mlynedd. Bydd yn parhau i gyflwyno yn Saesneg ar BBC Radio 6 Music.

### Teledu

Cyflwynodd y rhaglen deledu gerddoriaeth i bobl ifanc *Bandit* rhwng 2004 a 2011. Yn 2018 cyflwynodd ffilm nodwedd *Anorac* am gerddoriaeth Cymraeg. Roedd y ffilm yn bererindod cerddorol o gwmpas Cymru, i ddathlu hanner can mlynedd o gerddoriaeth pop Cymraeg. Cafodd ei ddangos gyntaf yn Eisteddfod Genedlaethol Caerdydd 2018 ac ar deledu am y tro cyntaf ar S4C, 4 Ebrill 2019

### Gweithgareddau eraill

Sefydlodd ŵyl gerddoriaeth newydd ar gyfer Caerdydd yn 2007. Cynhaliwyd Sŵn am y tro cyntaf ar 9–11 Tachwedd 2007 mewn 13 lleoliad ar draws y ddinas. Mae'r ŵyl yn dod a bandiau, DJs a pherfformwyr cyffrous, o Gymru a ledled Prydain, at eu gilydd i ganol Caerdydd ynghyd â chelf a ffilm.

Mae gan Stephens golofn wythnosol ym mhapur newydd y *Western Mail*. Yn ôl ei dad, "Pan oedd e'n ifanc iawn, ac yn dechrau ysgrifennu, roeddd e'n dueddol o ysgrifennu ar ddarnau o bapur o gwmpas y tŷ. Dw i'n cofio gweld nodyn un tro yn dweud, 'Ai opynd ddy dôr and ai dropt on ddy fflôr'!" Mae hefyd wedi ysgrifennu ar gyfer *Kruger Magazine*, *The Independent*, *The Mirror*, *NME* ac mae wedi bod yn olygydd gwadd ar gyfer blog cerddoriaeth *The Guardian*.

Sefydlodd Stephens label recordio Boobytrap Records yn 2000 ynghyd â ffrind, ond daeth y label i ben yn 2007. Bu hefyd yn rhedeg y label Am.

Yn Mai 2018, cyhoeddwyd mai Stephens fyddai Llywydd Eisteddfod Genedlaethol Cymru Caerdydd 2018.

Cyfeiriadau
-----------

1. ↑  *Y newyddiadurwr ac ysgolhaig Meic Stephens wedi marw*  , BBC Cymru Fyw, 3 Gorffennaf 2018.  Cyrchwyd ar 8 Tachwedd 2020.
2. ↑  *Huw Stephens yn gadael BBC Radio 1*  , Golwg360, 6 Tachwedd 2020.  Cyrchwyd ar 8 Tachwedd 2020.
3. ↑  *Cyfle i wylio ffilm Anorac ar deledu am y tro cyntaf*  , S4C, 25 Mawrth 2019.  Cyrchwyd ar 7 Tachwedd 2020.
4. ↑  O'r sioeau hud i gerddoriaeth byd: Portread o Huw Stephens, Golwg, 18 Hydref 2007
5. ↑  (Saesneg) Safle MySpace Huw Stephens
6. ↑  *Huw Stephens yw Llywydd Eisteddfod Genedlaethol Caerdydd*  , BBC Cymru Fyw, 25 Mai 2018.  Cyrchwyd ar 3 Awst 2018.

Dolenni allanol
---------------

* (Saesneg) Bywgraffiad Huw ar wefan BBC (archif)
* (Saesneg) Tudalen "Bethan and Huw" ar wefan BBC (archif)
* (Saesneg) Safle MySpace Huw Stephens
* Safle MySpace Cymraeg Huw Stephens
* (Saesneg) Cyfweliad yng nghylchgrawn Kruger[*dolen marw*]
* (Dwyieithog) Cyfweliad gan Huw: Hyrwyddo cerddoriaeth Gymreig ar draws y DU